Licencszerződés

Jelen licencszerződés (a továbbiakban: Szerződés) létrejött az alábbi felek között, az alábbi feltételekkel:

(i) „MAGYAR TERMÉK” Tájékoztatási, Minőségellenőrző Nonprofit Korlátolt Felelősségű Társaság (cím: 2541 Lábatlan, Rákóczi Ferenc út 105., cégjegyzékszám: 11-09-016954, képviseli: Benedek Eszter Katalin ügyvezető), mint licencadó (a továbbiakban: Licencadó) és

(ii) Cégszerű elnevezés:   
Székhely:   
Adószám:

Cégjegyzékszám:

Képviseli (aláírásra jogosult személy):

mint licencvevő (a továbbiakban: Licencvevő) között.

Licencadó és Licencvevő a továbbiakban együttesen: Felek.

**1. Előzmények**

* 1. Feleknek tudomása van arról, hogy Szerződés szerint együttműködésüket a Licencadó tulajdonát képező alábbi védjegyekre (a továbbiakban: Védjegyek) kívánják kiterjeszteni:

Védjegy Típusa Lajstromszáma

Magyar Termék Tanúsító védjegy 199-280, 203-428

Hazai Termék Tanúsító védjegy 207-893, 209-517

Hazai Feldolgozású Termék Tanúsító védjegy 207-892, 209-519

Magyar Szolgáltatás Tanúsító védjegy 203-845

* 1. Licencadó szabályzatot (a továbbiakban: Szabályzat) dolgozott ki a Védjegyek használatára vonatkozó feltételekről, különösen a Védjegyekkel megkülönböztetésre kerülő áruk és/vagy szolgáltatások vonatkozásában. A Védjegyek Szerződésen alapuló használatának feltétele az érintett áruk és szolgáltatások Szabályzat szerinti alkalmasságának Szabályzat szerinti minősítése (a továbbiakban: Minősítés).

1.3. Felek együtt kívánnak működni a Védjegyek hasznosításában, a Védjegyek megkülönböztető képességének erősítése, és a Védjegyek alkalmazásában rejlő előnyök kihasználása céljából. Ennek során Licencvevő alkalmazni kívánja a Védjegyeket a Szabályzat szerinti feltételeknek megfelelő áruin és/vagy szolgáltatásain. Licencvevő megismerte és elfogadja a Szabályzatban leírt feltételeket. Felek megállapodnak, hogy együttműködésük kizárólag a jelen Szerződés szerinti használati jogviszonyon alapul.

**2. Licencjogok engedélyezése és tartalmának meghatározása**

2.1. Licencadó nem kizárólagos használati jogot (licenc) ad Licencvevőnek a Védjegyek Magyarország területén történő használatára a következő osztályokban: ... osztály.

2.2. A használati jog alapján, Licencvevő jogosult a Védjegyeket a Szabályzatban meghatározott módon felhasználni a 2.1. pontban meghatározott osztályokba sorolt árui és/vagy szolgáltatásai Szabályzat szerinti minőségének tanúsítására és/vagy megkülönböztetésére, üzleti tevékenysége során. A használat irányulhat a Védjegyek feltüntetésére Licencvevő 2.1. pontban meghatározott osztályokba sorolt áruin és szolgáltatásaival kapcsolatban, Licencvevő üzlethelyiségében elhelyezett vizuális arculati elemként, a Licencvevő tevékenységére vonatkozó hirdetésekben és marketing anyagokban, beleértve a Licencvevőről, áruiról és szolgáltatásairól készült on- és off-line hirdetési és marketing anyagokat.

2.3. Licencvevő nem jogosult a Védjegyeket saját tulajdonaként feltüntetni, a Védjegyek használatát harmadik személynek engedélyezni, és a Védjegyeket a Szerződés 2.1. pontjában körülírttól eltérő osztályokba sorolható árukon és/vagy szolgáltatásokkal kapcsolatban felhasználni.

2.4. Felek megállapodnak, hogy Licencvevő jogosultságát kiterjesztik az általa Magyarországon kívül forgalmazott árukra és szolgáltatásokra is. Ezek vonatkozásában a Védjegyek használati jogának területi hatálya magában foglalja a Licencvevő célpiacait is. Licencvevőnek ugyanakkor tudomása van arról, hogy a Védjegyek védjegyként csak Magyarországon kerültek lajstromozásra.

**3. Engedélyezett jogok használatba adása**

3.1. Licencadó köteles a Védjegyekre vonatkozó dokumentációt (a továbbiakban: Dokumentáció) átadni Licencvevő részére, a jelen Szerződés hatálybalépését követő 5 munkanapon belül. A Dokumentáció a Védjegyekre vonatkozó arculati kézikönyvből (a továbbiakban: Arculati kézikönyv), és a Védjegyek használati feltételeit tartalmazó Szabályzatból áll. A Dokumentáció alapján a Védjegyek kivitelezhetők, és a Licencadó által elvárt feltételekkel történő hasznosításuk biztosítható.

* 1. Licencadó, Licencvevő kérésére, saját telephelyén betanítást ad Licencvevő képviselőinek a Védjegyekre és használatukra vonatkozó szabályokról és feltételekről. A betanítással kapcsolatos költségek Licencvevőt terhelik.
  2. Feleknek tudomása van arról, hogy a Szerződés a 8.1. pont szerinti lejártát követően, azonos tartalommal további határozott időtartamra meghosszabbításra kerülhet. Felek megállapodnak, hogy az ilyen esetekben a 3.1. és a 3.2. pontokban az engedélyezett jogok használatba adásával kapcsolatban meghatározottakat a közöttük a tárgyban első alkalommal létrejött szerződéses jogviszonyban érvényesítik.

**4. Engedélyezett jogok használatba vétele**

4.1. Licencvevő köteles a jelen Szerződés aláírását követő 1 hónapon belül megkezdeni a Védjegyek használatát. A használat megkezdésének legalább a Védjegyek Licencvevőhöz köthető vizuális arculati elemeként történő felhasználása minősül. Licencadó kérésére Licencvevő köteles igazolni a használat megkezdését.

4.2. Licencvevő köteles a Védjegyek alkalmazása és használata során az Arculati kézikönyvben és a Szabályzatban leírt módon eljárni.

4.3. Licencvevő köteles a Védjegyekkel megkülönböztetett árui és szolgáltatásai tekintetében folyamatosan ellenőrizni a Szabályzatban meghatározott minősítési feltételek teljesülését. Licencvevő köteles Licencadót írásban tájékoztatni, amennyiben a minősítési feltételek teljesülését nem tudja biztosítani.

**5. Licencdíj összege, díjfizetési feltételek**

5.1. Felek megállapodnak, hogy Licencvevő licencdíjat fizet Licencadó részére a Szerződés szerinti használati jog ellenértékeként. A Licencvevő által fizetendő licencdíj féléves díj, melynek összege Licencvevő, tárgyévet megelőző utolsó lezárt üzleti évének árbevétele, és a Licencadó által, az árbevétel arányában meghatározott díjkulcsok alapján kerül meghatározásra. Licencvevő tárgyév június 30. napjáig átadja Licencadó részére a licencdíj számítási alapjának meghatározásához szükséges, hivatalos számviteli eredmény kimutatását.

5.2. Felek megállapodnak, hogy a Licencvevő által adott évben fizetendő licencdíj összege, a Szerződés évente aktualizálásra kerülő mellékletében meghatározottak szerint alakul. Felek megállapodnak, hogy Licencadó jogosult a licencdíj összegének a mindenkori infláció mértékével való korrigálására, amelyet érvényesíthet a tárgyévben esedékes, és még megfizetésre nem került díjak összegében. Licencadó az infláció mértékét a Magyar Nemzeti Bank által adott időszakra kiadott hivatalos inflációs jelentés alapján határozza meg. Felek megállapodása alapján Licencadó írásbeli tájékoztatást ad Licencvevőnek, amennyiben az infláció mértéke a még meg nem fizetett licencdíjakkal kapcsolatban érvényesítésre kerül.

5.3. A licencdíjat a törvény szerint általános forgalmi adó terheli.

5.4. Felek megállapodnak, hogy díjfizetés évente két alkalommal, 6 havonként esedékes. Tárgyév az adott naptári év július 1-től a következő naptári év június 30-ig tart. Az I. féléves licencdíj megfizetésére tárgyév július 15. napjáig, a II. féléves licencdíj megfizetésére pedig naptári évet követő év január 15. napjáig kerül sor. Licencadó számlát bocsát ki Licencvevő részére az aktuális díjfizetésről. Felek az ÁFA törvény 58. paragrafusa szerint határozott időre szóló elszámolásban állapodnak meg~~.~~

5.5. Felek megállapodnak, hogy új szerződő fél esetén a licencdíj a szerződéskötés napját magában foglaló hónap és a félévből hátralévő hónapok száma alapján arányosan kerül meghatározásra. A szerződéskötés hónapja teljes hónapnak számít. Az I. félévben megkötött szerződések esetén két alkalommal kerül sor díjfizetésre. Az első díjfizetés a szerződéskötést követő 15 naptári napon belül, a második díjfizetés a tárgyévet követő év január 15. napjáig esedékes. A II. félévben megkötött szerződések esetén egy alkalommal, a szerződéskötést követő 15 naptári napon belül kerül sor díjfizetésre.

* 1. A fizetés módja átutalás. A fizetési határidő 15 naptári nap.
  2. A Felek megállapodnak, hogy a Szerződés bármely okból történő megszűnése esetén elszámolnak, a megszűnésig még el nem számolt licencdíjjal. A licencdíj a még el nem számolt időszaknak megfelelően időarányosan kerül meghatározásra. Felek megállapodnak, hogy az időarányosítás során legkisebb elszámolási egységnek egy hónapot tekintenek. Licencadó számlát állít ki Licencvevő részére.

5.8. A Szerződés megszűnése után Licencvevő jogosult a Védjegyekkel megkülönböztetett, már legyártott és raktáron lévő áruk értékesítésére. Legkésőbb 3 hónapon belül azonban gondoskodnia kell a Védjegyek áruin és szolgáltatásai vonatkozásában, különösen a hirdetési és a marketing célú felhasználás megszüntetéséről. Licencvevő írásbeli tájékoztatást ad Licencadónak a Szerződés megszűnése időpontjában legyártott, saját vagy bármely kereskedelmi partnere raktárában lévő, Védjegyekkel megkülönböztetett áruk mennyiségéről. Erre az áru típusának és mennyiségének pontos megjelölése formájában kerül sor. Licencvevőt ezen áruk vonatkozásában is az 5. pont szerinti díjfizetési kötelezettség terheli.

**6. Szavatosságok meghatározása**

6.1. Licencadó kijelenti, hogy a Védjegyek kivitelezhetők az előírt módon a Dokumentáció és a betanítás alapján.

6.2. Licencadó kijelenti, hogy a Védjegyekre vonatkozó iparjogvédelmi jogok fennállnak a Szerződés hatálya alatt.

6.3 Licencadó kijelenti, hogy a Szerződés aláírásának időpontjában, a Védjegyek tekintetében, harmadik személyt megillető, Licencvevőt korlátozó jogok előtte nem ismertek. Felek megállapodnak, hogy Licencadó a Szabályzat szerinti feltételek teljesítése esetén jogosult, jelen Szerződés szerinti nem kizárólagos hasznosítási jogot adni harmadik személynek is, Licencvevő áruival és szolgáltatásaival azonos árukra és szolgáltatásokra is. Az így létrejövő párhuzamos, nem kizárólagos hasznosítási jogok, nem korlátozzák egymást.

6.4. Feleknek tudomása van arról, hogy a Védjegyek egy része esetén, a Védjegy részét képező szóbeli elemek Licencvevő által megkülönböztetni kívánt árukon történő használatáról a 74/2012. (VII. 25.) VM rendelet, mint külön jogszabály (a továbbiakban: Külön jogszabály) is rendelkezik. Licencadó legjobb törekvése szerint úgy alakítja a Szabályzatban előírt minősítési feltételeket, hogy azok megfeleljenek a Külön jogszabály feltételeinek is. Licencvevőnek ugyanakkor tudomása van arról, hogy a Licencadó által a használat előfeltételeként lefolytatott Minősítés nem pótolja a Védjegyek érintett részének használatával kapcsolatban a Külön jogszabály által előírt feltételek ellenőrzését és/vagy az adott esetben erre a célra szolgáló hatósági eljárásokat. Licencadó ezért semmiféle felelősséget nem vállal Licencvevő felé a Külön jogszabályban meghatározott feltételek teljesülésével kapcsolatban.

6.5. Licencvevőnek tudomása van arról, hogy a Védjegyek áruin és szolgáltatásain történő felhasználása esetén biztosítania kell a Külön jogszabályban meghatározott feltételek teljesülését is, ezért Licencvevő vállalja ezek teljesítését is. Felek megállapodnak, hogy nem támasztanak kártérítési igényt egymás felé, amennyiben Licencvevőnek a Védjegyek használatát a Külön jogszabályban előírt feltételek teljesülésülésének elmaradása miatt, hatósági határozat alapján kell megszüntetnie.

**7. Titoktartási és tájékoztatási feltételek meghatározása**

7.1. Licencvevő köteles Licencadóról, valamint a további Licencvevőkről és tevékenységükről tudomásra jutott információkat bizalmasan kezelni, gondoskodni arról, hogy azok, illetéktelenek tudomására ne jussanak. Licencvevő köteles a Védjegyek hasznosításával kapcsolatban igénybe vett együttműködő partnerei tekintetében is olyan megállapodást létrehozni, amely biztosítja a jelen Szerződés szerinti bizalmas információkezelést.

* 1. Felek megállapodnak, hogy egymást haladéktalanul tájékoztatják minden olyan tudomásukra jutott tényről és körülményről, amely a Szerződés teljesítését, vagy bármelyik fél érdekét sértheti. Ezek közé sorolják különösen a Védjegyek jogosulatlan felhasználását, a Védjegyek jó-hírnevének csorbítását. Felek megállapodnak, hogy minden esetben Licencadó lép fel hivatalosan, a jogosulatlan felhasználás esetén.

**8. A Szerződés időtartama, megszűnése, meghosszabbítása**

8.1. A Szerződés aláírása napján lép hatályba, és ………... napjáig tartó, határozott időtartamra szól. A Szerződés hatályba lépésével valamennyi, a Licencvevővel kötött és a Szerződéssel azonos tárgyú korábbi szerződés, megállapodás hatályát veszíti.

8.2. A Szerződés meghosszabbítására automatikusan nincs lehetőség. A Szerződés meghosszabbításának feltétele a Szerződés elválaszthatatlan mellékletét képező, évente aktualizálásra kerülő, adott évre vonatkozó díjfizetési megállapodás Felek által történő aláírása.

8.3. A Szerződés automatikusan megszűnik, amennyiben Licencvevő a Szerződés hatálybalépését követő 6 hónapon belül nem kezdi meg a Védjegyek használatát a Szerződés 4.1. pontja szerinti feltételekkel.

8.4. Súlyos szerződésszegés esetén, a másik felet megilleti az azonnali felmondás joga. Súlyos szerződésszegésnek minősül a Védjegyek jogosulatlan hasznosításának engedélyezése, a Védjegyekkel megkülönböztetett termékek és szolgáltatások tekintetében, a minősítési feltételek nagymértékben történő megsértése, a licencdíj fizetési kötelezettség teljesítésének elmaradása, vagy Licencvevő tisztességtelen piaci magatartása, amely veszélyezteti a Védjegyek jó-hírnevét.

**9. Vegyes rendelkezések**

9.1. A Szerződés módosítása, kiegészítése csak írásban lehetséges és érvényes. A Szerződésben szabályozott nyilatkozatok csak írásban, ajánlott levélként történő elküldéssel hatályosak.

9.2. A Felek a Szerződésben vállalt kötelezettségeik megsértése esetén a Polgári Jog általános szabályai szerint tartoznak felelősséggel.

9.3. A Felek megállapodnak, hogy a Szerződésre, annak értelmezésére, valamint a Szerződésben nem szabályozott kérdésekre Magyarország joga, így különösen a mindenkor hatályos Polgári Törvénykönyv rendelkezései, valamint a magyar iparjogvédelmi jogszabályok irányadók.

9.4. A Szerződés 4 számozott oldalt és 1 mellékletet tartalmaz, és 3 példányban készült el.

*A Felek a Szerződést elolvasták és megértették, mint akaratukkal megegyezőt, helybenhagyóan aláírták.*

Lábatlan, 2022.

Licencadó Licencvevő

„MAGYAR TERMÉK” Nonprofit Kft. ………….

Díj megállapítására irányuló melléklet licencszerződéshez

Jelen melléklet (a továbbiakban: Melléklet) az alábbi felek között létrejött licencszerződés (a továbbiakban: Szerződés) elválaszthatatlan melléklete:

(i) „MAGYAR TERMÉK” Tájékoztatási, Minőségellenőrző Nonprofit Korlátolt Felelősségű Társaság (cím: 2541 Lábatlan, Rákóczi Ferenc út 105., cégjegyzékszám: 11-09-016954, képviseli: Benedek Eszter Katalin ügyvezető), mint licencadó (a továbbiakban: Licencadó) és

(ii) Cégszerű elnevezés:   
Székhely:   
Adószám:

Cégjegyzékszám:

Képviseli (aláírásra jogosult személy):

mint licencvevő (a továbbiakban: Licencvevő) között.

Licencadó és Licencvevő a továbbiakban együttesen: Felek.

**1. Melléklet célja**

Jelen melléklet célja a Felek között létrejött Szerződés alapján fizetendő tárgyévi licencdíj összegének meghatározása, valamint a Szerződés hatálybalépéséhez/meghosszabbításához szükséges nyilatkozat megtétele.

**2. Licencdíj összegének meghatározása**

Tárgyév: 2022. II. félév - 2023. I. félév

Díjszámítás alapját képező év: 2021.

Díjszámítás alapjául vett éves nettó árbevétel: ………. Ft

Díj meghatározásához alkalmazott díjkulcsok:

|  |  |
| --- | --- |
| Teljes árbevétel (nettó) M Ft/év | Védjegylicenc díj (nettó) Ft/félév |
| 0-50 | 31 500 |
| 50– 300 | 57 000 |
| 300 – 1 000 | 95 000 |
| 1 000 – 2 000 | 126 500 |
| 2 000 – 4 000 | 190 000 |
| 4 000 – 6 000 | 253 000 |
| 6 000 - 9 000 | 379 500 |
| 9 000 felett | 570 000 |

Egyedileg megállapított díj összege: …………. **Ft/félév**

**3. Nyilatkozatok**

3.1. A Felek kijelentik, hogy a 2. pontban meghatározott díj összegét elfogadják.

3.2. A Felek megállapodnak, hogy jelen nyilatkozat aláírásával a Szerződés hatályba lép, vagy 1 éves határozott időtartamra meghosszabbításra kerül.

*Felek a díj meghatározási mellékletet elolvasták és megértették, mint akaratukkal megegyezőt, helyben hagyóan aláírták.*

Lábatlan, 2022.

Licencadó Licencvevő

„MAGYAR TERMÉK” Nonprofit Kft. ……………….